Les regidories de Joventut i Infància i Cultura presenten la programació infantil Menuda Agenda Nadal
14 de desembre 2022

![](/media/advmqe14/c_menudaagenda.jpg?width=850&height=566.9886363636364)

Les regidories de Joventut i Infància i Cultura han presentat este matí la programació infantil _Menuda Agenda Nadal_ que han organitzat per a les festes de Nadal 2022-2023 amb activitats de teatre, música, cinema, tallers, jocs, mercats nadalencs, màgia i celebracions tradicionals nadalenques. Esta activitat l'organitzen conjuntament els departaments de Joventut i Infància, Cultura i Comerç i Mercats.

La programació comença el divendres 23 de desembre amb la Gran Festa Infantil de Nadal, que comptarà amb activitats com Scape Room, jocs interactius, zona Play-Wii, ludoteca, tallers, inflables i tir amb arc. Tindrà lloc el dia 23 d'11.00 a 14.00 hores i de 16.00 a 19.00 hores i el dia 24 d'11.00 a 14.00 hores en el Col·legi Públic Vilamar.

També hi haurà Cinema Infantil de Nadal el dissabte 24 a les 11.30 hores en el Centre Cultural Mario Monreal amb _Klara i el Nadal en la Granja_ (2020) i el dissabte 31 de desembre al Casa Jove Port a la mateixa hora amb _La familia bigfoot_ (2020). L'entrada és lliure fins a completar aforament.

L'agenda continua amb teatre i màgia en el Centre Cultural Mario Monreal els dies 26 de desembre amb _Bambolles de paper_ de Bacum Produccions; el 27 de desembre amb _Conte de Nadal_ de Tramant Teatre; el 28 de desembre amb _Cantem Nadal_ d’Arrop i Talladetes i el dijous 29 de desembre amb _La Bella Dorment_ de Saga Produccions. Totes les representacions seran a les 18.00 hores i l'entrada és lliure fins a completar aforament.

Respecte al teatre i màgia que tindrà lloc a la Casa Municipal de Cultura, el 30 de desembre serà el torn de _Cube_ de J M Gestión teatral; el dilluns 2 de gener _La Màquina de Rube Goldberg_ de la companyia Nacho Diago Producciones i el 3 de _gener Akashia, el viatge de la llum_ d’El Cau de l’Unicorn. Totes les representacions seran a les 18.00 hores i l'entrada és lliure fins a completar aforament.

En este sentit, el regidor de Joventut i Infància, Guillermo Sampedro, ha destacat «**que esta agenda suposa una tornada a la normalitat després d'uns anys de pandèmia en els quals les circumstàncies sanitàries ens han obligat a modificar aforaments i programació. Enguany tornem amb una normalitat quasi absoluta i activitats quasi tots els dies de Nadal amb una oferta rica i variada**». A més, ha indicat que l'agenda té un triple objectiu: «**Oferir una programació tots els dies; de qualitat i que interesse i siga atractiva a xiquets i xiquetes, i tercer, una conciliació familiar per a pares i mares que han de treballar i tenen complicat buscar una vàlvula de fuita en eixos dies que no hi ha col·legi**».

La regidora de Cultura, Asun Moll, ha explicat que «**ja tenim la programació de Nadal, que el departament de Cultura programa conjuntament amb Joventut i Infància, i que la teniu a la vostra disposició amb 15.000 exemplars, que repartirem per totes les escoles**». A més, ha convidat les i els xicotets a gaudir de les activitats gratuïtes de teatre, titelles, cançons infantils i l'espectacle musical.

Respecte a les cavalcades dels Reis Mags del 5 de gener, la jornada començarà a les 10.30 hores amb la concentració en el port marítim i a les 11.00 hores amb l'arribada dels Reis Mags amb vaixell. La cavalcada començarà a Sagunt a les 17.00 hores aproximadament i a les 18:15 hores aproximadament tindrà lloc en el Palau Consistorial la recepció dels Reis a càrrec de l'alcalde de Sagunt, Darío Moreno. L'itinerari serà: c/ Almenara / pl. Blasco Ibáñez / Camí Reial / Ajuntament. Així mateix, a les 18.30 hores serà l'adoració en viu 2023 a càrrec de l'associació Passió per Sagunt.

Al Port de Sagunt, la cavalcada començarà a les 19 hores i està previst que els Reis arriben al Triangle Umbral sobre les 20.30 h. Allí tindrà lloc la recepció amb l'alcalde de Sagunt. L'itinerari serà: avinguda 9 d'Octubre (parc de l'Albereda) fins a arribar al Triangle Umbral.

D'altra banda, els mercats nadalencs seran del 17 al 25 de desembre en el Triangle Umbral i del 30 de desembre al 6 de gener en la plaça Cronista Chabret. També hi haurà un mercat solidari en el Casal Jove Sagunt el 17 de desembre de 10.30 a 13.30 hores.

A més, un any més la regidoria de Joventut i Infància de l'Ajuntament de Sagunt, «**conscient de la importància de dotar de contingut el temps lliure dels i les menors en les vacances**», organitza el programa d'educació en el temps lliure Esplai de Nadal. Els destinataris d'esta activitat són els xiquets i xiquetes matriculats en qualsevol curs de segon cicle d'infantil fins al tercer cicle d'educació primària (nascuts des de l'any 2019 fins al 2011, tots dos inclosos).

L'horari de l'activitat és de 9 a 14 hores, amb possibilitat de deixar al menor a partir de les 8 h (Espai concilia), i existixen dos opcions: Opció A, dies: 23, 26, 27, 28, 29 i 30 de desembre de 2022 (6 dies) per 48 euros i opció B, dies: 2, 3 i 4 de gener de 2023 (3 dies) per 24 euros. El lloc de realització serà en el Col·legi Públic Mediterrani (el Port de Sagunt) i el Col·legi Públic Cronista Chabret (Sagunt). Les persones interessades poden realitzar la inscripció del 5 al 20 de desembre en [https://aytosagunto.apuntate.online/pio/?area=21](https://aytosagunto.apuntate.online/pio/?area=21)

![](/media/pqolfkmc/menuda-agenda-1200x1200_mod-01.jpg?width=850&height=849.6601359456217)

*   [](http://www.facebook.com/sharer.php?u=https://aytosagunto.es/va/actualitat/les-regidories-de-joventut-i-infancia-i-cultura-presenten-la-programacio-infantil-menuda-agenda-nadal/ "Facebook")
*   [](http://twitter.com/share?url=https://aytosagunto.es/va/actualitat/les-regidories-de-joventut-i-infancia-i-cultura-presenten-la-programacio-infantil-menuda-agenda-nadal/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-regidories-de-joventut-i-infancia-i-cultura-presenten-la-programacio-infantil-menuda-agenda-nadal/ "Linked In")
*   [](mailto:?body=https://aytosagunto.es/va/actualitat/les-regidories-de-joventut-i-infancia-i-cultura-presenten-la-programacio-infantil-menuda-agenda-nadal/)